బంగ్లాదేశ్ కంటే తీసికట్టుగా.. ది గ్రేట్ ఆస్ట్రేలియా!?
TNN| Oct 9, 2016, 09.00 PM IST
ఒకప్పుడు ఆస్ట్రేలియా అంటే క్రికెట్ ప్రపంచంలో రారాజు. వరుసబెట్టి వరల్డ్ కప్‌లు నెగ్గుతూ.. మిగతా దేశాలకు అందనంత ఎత్తుకు చేరింది. క్రికెట్ ఆడేందుకు ఆస్ట్రేలియా ఏ దేశానికైనా వెళ్లినా లేదా ఆసీస్ గడ్డ మీద ఆడేందుకు ఏ జట్టైనా వెళ్లినా.. ఫలితం ఒకటే, విజయం ఆస్ట్రేలియా. మరిప్పుడో పరిస్థితులు పూర్తిగా మారిపోయాయి. తాజాగా దక్షిణాఫ్రికా గడ్డమీద ది గ్రేట్ ఆస్ట్రేలియా తడబడుతున్న తీరే ఇందుకు నిదర్శనం. ఐదు వన్డేల సిరీస్‌లో ఒక్కటంటే ఒక్క మ్యాచ్ కూడా నెగ్గకుండానే వరుసగా నాలుగు మ్యాచ్‌ల్లో ఓడి సిరీస్‌ను సఫారీలకు సమర్పించుకుంది.
సెంచూరియన్‌లో జరిగిన తొలి వన్డేలో ఆసీస్ 295 పరుగులు చేయగా.. 36.2 ఓవర్లలోనే ఆతిథ్య జట్టు విజయం సాధించింది. జొహన్నస్‌బర్గ్‌లో జరిగిన రెండో వన్డేలో ముందుగా బ్యాటింగ్ చేసిన సఫారీలు 361 పరుగుల భారీ స్కోరు సాధించగా, ఆసీస్ కనీస పోరాకుండానే 219 పరుగులకే కుప్పకూలింది. డర్బన్ వన్డేలో పుంజుకున్న ఆస్ట్రేలియా 371 పరుగులు చేయగా.. సౌతాఫ్రికా ఆ స్కోరును కూడా చేధించి ఆసీస్‌కు దిమ్మతిరిగే షాకిచ్చింది. ఇక ఆదివారం పోర్ట్ ఎలిజబెత్‌లో జరిగిన నాలుగో వన్డేలోనూ ఆసీస్ ప్రదర్శన తీసికట్టుగా మారింది. 36.4 ఓవర్లలో 167 పరుగులకే కుప్పకూలగా.. దక్షిణాఫ్రికా 6 వికెట్ల తేడాతో గెలుపొందింది. ఇక ఈనెల 12న జరగనున్న కేప్‌టౌన్ వన్డేలో ఆస్ట్రేలియా ఎలా ఆడుతుందో మరి.
మరోవైపు ఇంగ్లండ్ జట్టు బంగ్లాదేశ్ గడ్డపై అక్టోబర్ 7 నుంచి వన్డే సిరీస్ ఆడుతోంది. తొలి వన్డేలో ఇంగ్లిష్ జట్టు 309 పరుగులు చేయగా, పోరాడిన బంగ్లా బేబీలు 288 రన్స్ చేశారు. ఆదివారం జరిగిన రెండో వన్డేలో బంగ్లాదేశ్ 238 పరుగులే చేయగలిగింది. లక్ష్యం తక్కువే అయినా.. సొంత అభిమానుల మద్దతుతో ఇంగ్లండ్‌ను 204 రన్స్‌కే ఆలౌట్ చేసింది. మూడు వన్డేల సిరీస్‌లో ఫలితం కోసం చిట్టగాంగ్ వన్డేలో అమీతుమీ తేల్చుకోవడానికి సన్నద్ధం అవుతోంది.
ఈ రెండు సిరీస్‌లను పోల్చి చూస్తే.. ఆస్ట్రేలియా కంటే బంగ్లానే బాగా ఆడింది అని చెప్పొచ్చు. అయితే ఒక్క సిరీస్‌తో దిగ్గజ జట్టు దిగజారిందనే అంచనాకు రావడం తొందరపాటే అవుతుంది. కానీ ఒక్కటి మాత్రం నిజం. ఆసీస్ ఒకప్పటి జట్టు కాదు. ఆ జట్టు బౌలింగ్, బ్యాటింగ్ విభాగం బలహీనపడింది. అదే సమయంలో మిగతా జట్లు పుంజుకుంటున్నాయి. ఆస్ట్రేలియాతో మ్యాచ్ అంటే టఫ్ ఫైట్ ఉంటుందని అనుకోవడానికి, బంగ్లాతో మ్యాచ్ అంటే లైట్‌ తీసుకోవడానికి లేదు. క్రికెట్లో కాంపిటీషన్ పెరుగుతోంది. టెస్టు క్రికెట్లో నంబర్ వన్ ర్యాంకింగ్ పాక్-భారత్-ఆస్ట్రేలియాలతో ఇటీవల దోబుచులాడటమే ఇందుకు ఉదాహరణ.